**Nové vína v kolekcii Národného salónu vín SR**

**Výsledky 1. kola súťaže Národný salón vín SR 2023**

*Tlačová správa*

**Národný salón vín Slovenskej republiky, kolekcia 100 top slovenských vín, bola doplnená vínami nového ročníka. Do Národného salónu vín sa v ostatných rokoch vyberajú vína v dvoch kolách. V prvom „jarnom“ kole sa počas odbornej degustácie vyselektuje 25 vín z kategórií – šumivé, perlivé vína a tiché vína, pričom tiché vína degustátori vyberajú z bielych vín vyrobených zo skorých odrôd a ružových vín. V druhom kole kolekciu doplnia ostatné vína (tiché biele vína ostatných odrôd a aj starších ročníkov, červené vína a tokajské vína).**

*(Bratislava 23.máj 2023)* Dnes, 23.mája 2023 štyri poroty školených hodnotiteľov vybrali 25 slovenských vín, ktoré sa stanú súčasťou kolekcie Národného salónu vín SR 2023 – najvyššej vinárskej súťaže na Slovensku. Vinári tento rok prihlásili viac vzoriek ako zvyčajne. Aj tento fakt potvrdzuje kvalitu a prestíž tejto súťaže. Jej výsledky si totiž všetci zákazníci môžu vychutnať celoročne - v expozícii Múzea vinohradníctva v Apponyiho paláci.

**Dôležité fakty**

Počet prihlásených vzoriek celkovo: 136

Počet zúčastnených výrobcov: 37

Odrody – tiché ružové vína: Alibernet, Cabernet Sauvignon, Dunaj, Frankovka modrá, Hron, Nitria, Rulandské modré, Svätovavrinecké, Zweigeltrebe

Odrody – tiché biele vína: Irsai Oliver, Muškát moravský, Muškát žltý, Müller Thurgau (synonymum Rivaner),

Vína hodnotia školení degustátori anonymne pod vedením skúsených predsedov komisií. Aj v tomto roku sa víno hodnotilo v sériách, to znamená, že sa hodnotiteľom naraz naliala séria 4 – 5 vín, ktoré sa ohodnotili 100-bodovým systémom a zároveň si degustátori mohli porovnať vzorky medzi sebou. Hodnotenie sa osvedčilo a je zárukou, že sa vyberú naozaj top vína.

|  |  |  |
| --- | --- | --- |
| Kategória | Počet prihlásených vzoriek | Šampión |
| 1. Šumivé vína suché
 | 31 | **Víno Matyšák****Sekt Matyšák Zero dosage** |
| 1. Šumivé polosuché, polosladké a sladké
 | 12 |
| 1. Vína tiché ružové suché
 | 12 | **Víno Mrva & Stanko****Cabernet Syrah, suché 2022** |
| 1. Vína tiché ružové polosuché a polosladké
 | 28 | **Cabernet Sauvignon, 2022, polosuché, neskorý zber****Chateau Rúbaň** |
| 1. Vína tiché biele suché, polosuché a polosladké – skoré odrody
 | 41 | **Muškát moravský, 2022****Juran z Modry** |
| 1. Vína perlivé bez rozdielu farby a cukru
 | 12 | **Ani jedno víno nezískalo nomináciu** |

Zo 136 prihlásených vzoriek, rekordných 43 vzoriek bolo šumivých vín. Po úspešnom zaradení novej kategórie - perlivé vína – sa aj tento rok prihlásilo 12 vzoriek. Perlivé vína, na rozdiel od šumivých vín, sú menej komplikované, ľahké vína ideálne na letné obdobie, bohužiaľ sa tento rok ani jedno nenominovalo medzi víťazné vína. Hranica, ktorú museli víťazí preklenúť bola 88 bodov. Ľubomír Vitek, člen prezídia Zväzu, vyzdvihol kvalitu najmä šumivých vzoriek. Hodnotenie a výber z tejto kategórie bol veľmi náročný, nakoľko šumivé vína vyrobené zväčša tradičnou technológiou – podobnou ako v Champagne, boli naozaj špičkové. Výroba šumivého vína je úzko prepojená s históriou Bratislavy. Hodnotenia sa zúčastnila aj Ingrid Vajcziková, hlavná enologička spoločnosti Hubert J.E. Najstarší výrobca šumivého vína na Slovensku síce aktuálne sídli v Seredi, ale nadväzuje na históriu vinárskeho závodu rodiny Hubert v starom Prešporku. Ingrid Vajcziková vníma stúpajúci záujem o šumivé víno pozitívne. Čoraz viac vinárov na Slovensku začína produkovať šumivé vína, čo je pre ňu veľká výzva. Aj takáto zdravá konkurencia priaznivo ovplyvňuje celkovú kvalitu týchto produktov. Ako pravý nadšenec šumivého vína, bublinky v pohári odporúča na letné horúce večery, netreba zabudnúť ho správne vychladiť. A najmä apeluje na slovenského zákazníka, ak chcete podporiť domácich vinárov, čítajte etikety a kupujte slovenské vína.

Tiché vína, biele aj ružové, pochádzajú všetky z ročníka 2022. V jarnom kole sa do Národného salónu vín dostávajú vína, ktoré sú ešte mladé, svieže a sú zrkadlom tohto ročníka. Aký bol teda ročník 2022? A aký bude ročník 2023? Zúčastnení degustátori, zväčša vinohradníci a výrobcovia vína, popri degustovaní skloňovali aj tieto témy. Vladimír Mrva, prezident Zväzu vinohradníkov a vinárov Slovenska, spomína na ročník 2022 ako ročník, ktorý poznačili najmä horúčavy a sucho počas vegetácie, ale v čase zberu boli silné dažde. Napriek tomu ho prekvapila kvalita mladých vín. Vína sú svieže, pikantné, odrodovo typické, prudko piteľné. Vinári vynaložili pri výrobe týchto vín maximálne úsilie, teraz je už na konzumentoch, aby tieto vína ocenili.

Hlavným problémom, ktorý trápi vinohradníkov a vinárov nielen na Slovensku tak zostáva rast cien vstupov. Jaroslava Kaňuchová Pátková, výkonná riaditeľka Zväzu vinohradníkov a vinárov Slovenska, neustále pripomína že od roku 2021 zaznamenávame pokles spotreby vína na Slovensku o minimálne 15 %. Najprv to bola pandémia, teraz zvyšujúce sa ceny všetkého nielen potravín, nútia zákazníkov šetriť a siahať po lacnejších zväčša zahraničných vínach. Zahraničné vína a najmä ich nízka cena sú už dlhodobo konkurenciou pre slovenských vinárov.

Národný salón vín SR je trvalou expozíciou najlepších slovenských vín, ktoré môžu návštevníci celoročne ochutnať a zakúpiť si v Múzeu vinohradníctva v Apponyiho paláci v Bratislave. Organizátorom a prevádzkovateľom NSV SR je Zväz vinohradníkov a vinárov Slovenska. Vybrané vína sa budú dať ochutnať v Národnom salóne vín SR už od 1. júna 2023, v októbri ich doplní zvyšných 75 vín novej kolekcie. Viac informácií nájdete na [www.salonvin.sk.](https://l.facebook.com/l.php?u=http%3A%2F%2Fwww.salonvin.sk%2F%3Ffbclid%3DIwAR0wZwvfIs8xSoIKQmjNh1HSPeK8RNUy7h9D7j-pky3Jf3lJEbukd7V7ll4&h=AT1p1ZLSwzq3qoS9NHU8lgfNxZ8M_VQom7TFzOYiQ4KUlrY-Mh80_sywBMW9fY_cVG71TrZmbsYkFLRceHSUNwPaBlZ0gBKAXMtcebvpIr2W4FLhXkRlUdJFarYXCsTSWAK8I8zZCxl__b3SmCbgFtZeBFppYmauP7JIeqG-afH09OTgxZDOFIgL1RY7mFbtS4Ux8bORYXf1vYYPy0FF4edyyKFCsVFfi5OoRqLlGaQsslh9q7zaVj0FocA4zZL38r5Houi2jKf4y1cFZr8LhC5NHbLQqjHO86_o1KY1Ym1BtfcHcTXdbwwLqk7iXVHgJp9rCoAMqKi6gSFR-AUQwmEh_GgBLC2wy6DYWcWxJ8qA114dpEOn9_i6e0dHaJASn78z7u_nwucpgH1pThl2O6ECmIfiWip-7nuWGJ_TeMgt3xUfgvfDv1aCd7LmCl9RZYi2Q6qYjEoyHwucPS2EjlZzHQA_EkMtgpM_hxRjdqANO21fW93a3e5u_naK5kgUpuX4iFRhaqNQAPv2mN42JElSqmrjbpu4_VTYs-odQTZtZ51_MOWWYF0IpUjY5wc8IThYNPkoBQ_0Khe_JRnEKMk-uqNSOPwF4CgovhlVyAMUK4xydlzLTGD9)

**Kompletné výsledky:**

|  |  |  |  |  |  |
| --- | --- | --- | --- | --- | --- |
| **Šumivé vína** |  |  |  |  |  |
| **Sekt Matyšák Zero dosage** | **2017** | **Biele** | **Šumivé** | **Extra brut** | **Víno Matyšák** |
| Hubert Chardonnay blanc de blanc | NV | Biele | Šumivé | Brut | Hubert J.E., s.r.o. |
| Hubert L´original brut | NV | Biele | Šumivé | Brut | Hubert J.E., s.r.o. |
| Sekt Pálffy Brut | NV | Biele | Šumivé | Brut | Víno Nitra |
| Sekt cuvée ´19 | 2019 | Biele | Šumivé | Brut | Château Rúbaň |
| Sekt 1933 blanc de noir | 2012 | Biele | Šumivé | Brut | Château Topoľčianky |
| Rizling rýnsky CORPUS  brut | 2019 | Biele | Šumivé | Brut | Zámocké vinárstvo s.r.o. |
| Sekt Cabernet Sauvignon | 2020 | Ružové | Šumivé | Brut | Dubovský a Grančič |
| **Ružové suché vína** |  |  |  |  |  |
| Frankovka modrá rosé | 2022 | Ružové | Tiché | Suché | Golguz |
| Saint Laurent rosé | 2022 | Ružové | Tiché | Suché | Pivnica Čebovce, s.r.o. |
| **Cabernet Syrah rosé** | **2022** | **Ružové** | **Tiché** | **Suché** | **Víno Mrva & Stanko** |
| Cabernet Sauvignon rosé | 2022 | Ružové | Tiché | Suché | Víno Mrva & Stanko |
| **Ružové polosuché a polosladké vína** |  |  |  |  |  |
| **Cabernet sauvignon** | **2022** | **Ružové** | **Tiché** | **Polosuché** | **Château Rúbaň** |
| Cabernet Sauvignon rosé | 2022 | Ružové | Tiché | Polosuché | Angel - wines, s.r.o. |
| Tri Ruže | 2022 | Ružové | Tiché | Polosuché | Velkeer |
| Cabernet Sauvignon rosé | 2022 | Ružové | Tiché | Polosladké | Šintavan s.r.o. |
| **Biele skoré odrody**  |  |  |  |  |  |
| Müller Thurgau | 2022 | Biele | Tiché | Suché | Víno Mrva & Stanko |
| Müller Thurgau | 2022 | Biele | Tiché | Suché | Dubovský a Grančič |
| **Muškát moravský** | **2022** | **Biele** | **Tiché** | **Suché** | **Juran z Modry** |
| Muškát žltý | 2022 | Biele | Tiché | Suché | Château Rúbaň |
| Irsai Oliver | 2022 | Biele | Tiché | Suché | Golguz |
| Müller Thurgau | 2022 | Biele | Tiché | Polosuché | Chowaniec & Krajčírovič |
| Muškát moravský | 2022 | Biele | Tiché | Polosuché | Golguz |
| Muškát žltý Sauvignon Cuvée | 2022 | Biele | Tiché | Polosuché | Víno Mrva & Stanko |
| Irsai Oliver | 2022 | Biele | Tiché | Polosuché | Víno Matyšák |

**Vydal:** Zväz vinohradníkov a vinárov Slovenska, Pražská 15, 811 04 Bratislava, [www.zvvs.sk](http://www.zvvs.sk), [www.salonvin.sk](http://www.salonvin.sk)